SKRIFTLIG FORESPØRGSEL E-1797/02

af Benedetto Della Vedova (NI) til Kommissionen

(24. juni 2002)

Om: Vindmøllepark i Monti della Tolfa (Tolfa-Bjergene)

Det spanske selskab Gamesa Eolica har indgivet anmodning om tilladelse til at opføre en vindmøllepark (såkaldt wind farm) i Monti della Tolfa, i området Allumiere (kommune i regionen Lazio) i et område, som er et særligt beskyttet område i overensstemmelse med direktiv 79/409/EØF(1). Det pågældende område, en vulkansk højslette nordvest for Rom, fremstår som et uberørt naturområde, uden bebyggelse og fuldstændigt dækket af skove og græsgange, af stor naturværdi på grund af den biologiske diversitet og meget betydningsfuld på grund af dets landskab. Området indeholder bl.a. nogle skove af allerstørste dokumentarisk værdi, der er blandt de højest beliggende på den italienske halvø. Men for øjeblikket er udnyttelsen af vindenergien i Italien ved at ødelægge områder, som udgør et habitat af største naturværdi, og som i mange tilfælde, ligesom i det foreliggende tilfælde, er områder, der er beskyttet af national eller regional lovgivning eller er lokaliteter af fællesskabsinteresse. Både i de særligt beskyttede områder og lokaliteterne af fællesskabsinteresse findes der truede dyrearter og levesteder, der fortjener særlige beskyttelsesforanstaltninger og som af denne grund betragtes som værende af europæisk betydning på grundlag af internationale konventioner og fællesskabsbestemmelser som f.eks. direktiv 92/43/EØF(2) og direktiv 79/409/EØF. I de programinstrumenter for Fællesskabets strukturfonde, der er udarbejdet af mange italienske regioner, er der fastlagt bestemmelser om finansiering af vindmølleparker ved hjælp af EU-støtte. Derved opstår der et modsætningsforhold, idet der stilles fællesskabsmidler til rådighed for projekter, der anretter uoprettelige skader på naturen i områder, som ifølge ovennævnte direktiver er af miljømæssig værdi.

Mener Kommissionen ikke, at opførelsen af et vindmølleanlæg med vindgeneratorer af betydelig størrelse og styrke i et særligt beskyttet område er i modstrid med reglerne, da området ikke blot er af stor naturværdi, men også er vigtigt på grund af dets landskab og beliggenhed, eftersom Tolfa-Bjergene ligger ud til havet?

Mener Kommissionen endvidere ikke, at det er problematisk ved hjælp af fællesskabsmidler, der er afsat til at fremme energiproduktionen på grundlag af alternative energikilder at finansiere opførelsen af vindmølleanlæg i områder, der betragtes som værende af særlig naturværdi og derfor er opført på listen over særligt beskyttede områder og lokaliteter af fællesskabsinteresse og derfor skal beskyttes i overensstemmelse med Den Europæiske Unions direktiver?

(1) EFT L 103 af 25.4.1979, s. 1.

(2) EFT L 206 af 22.7.1992, s. 7.

Svar afgivet på Kommissionens vegne af Margot Wallström

(30. juli 2002)

Artikel 6 i Rådets direktiv 92/43/EØF af 21. maj 1992 om bevaring af naturtyper samt vilde dyr og planter indeholder bestemmelser om beskyttelseskrav for de særlige bevaringsområder. I henhold til artikel 4, stk. 5, i direktiv 92/43/EØF gælder disse krav også for lokaliteter af fællesskabsbetydning, når disse på grundlag af listen over foreslåede lokaliteter af fællesskabsbetydning godkendes i overensstemmelse med proceduren i artikel 4, stk. 2. Til dato er Fællesskabets liste over lokaliteter af fællesskabsbetydning endnu ikke blevet godkendt. Dog er medlemsstaterne, for så vidt angår de foreslåede

lokaliteter af fællesskabsbetydning, navnlig når disse omfatter prioriterede naturtyper og arter, forpligtet til at handle på en sådan måde, at direktivets målsætninger ikke tilsidesættes. Selv i mangel af en fællesskabsliste tilrådes det medlemsstaterne i det mindste af afholde sig fra enhver form for aktiviteter, som kan forvolde skade på en foreslået lokalitet.

For så vidt angår de særligt beskyttede områder, der er udlagt i medfør af Rådets direktiv 79/409/EØF af 2. april 1979 om beskyttelse af vilde fugle, og i henhold til artikel 7 i direktiv 92/43/EØF gælder artikel 6, stk. 2, 3 og 4, i direktiv 92/43/EØF allerede fuldt ud.

Navnlig gælder det i henhold til artikel 6, stk. 3, i direktiv 92/43/EØF, at alle planer eller projekter, der ikke er direkte forbundet med eller nødvendige for lokalitetens forvaltning, men som i sig selv eller i forbindelse med andre planer og projekter kan påvirke en sådan lokalitet væsentligt, vurderes med hensyn til deres virkninger på lokaliteten under hensyn til bevaringsmålsætningerne for denne. På baggrund af konklusionerne af vurderingen af virkningerne på lokaliteten og med forbehold af stk. 4, giver de kompetente nationale myndigheder først deres tilslutning til en plan eller et projekt, når de har sikret sig, at den/det ikke skader lokalitetens integritet, og når de hvis det anses for nødvendigt har hørt offentligheden.

I artikel 6, stk. 4, hedder det, at hvis en plan eller et projekt på trods af at virkningerne på lokaliteten vurderes negativt, alligevel skal gennemføres af bydende nødvendige hensyn til væsentlige samfundsinteresser, herunder af social eller økonomisk art, fordi der ikke findes nogen alternativ løsning, træffer medlemsstaten alle nødvendige kompensationsforanstaltninger for at sikre, at den globale sammenhæng i Natura 2000 beskyttes.

Anlæggelsen af en vindmøllepark inden for et særligt bevaringsområde kan derfor kun tillades, dersom den ikke får nogen væsentlig indvirkning på området set ud fra en naturbevarelsesmæssig synsvinkel, eller såfremt der er tale om en betydelig indvirkning, og der ikke foreligger alternative løsninger den skal gennemføres af bydende nødvendige hensyn til væsentlige samfundsinteresser.

I det nævnte tilfælde synes der endnu ikke at være givet tilladelse til projektet, og Kommissionen kan kun forvente, at kravene i artikel 6 i direktiv 92/43/EØF opfyldes fuldt ud. Enhver uoverensstemmelse mellem projektet og de bevaringsmæssige målsætninger for det særligt beskyttede område bør tydeligt fremgå af den vurdering, der er omhandlet i direktivets artikel 6, stk. 3.

Det må konkluderes, at der ikke er nogen modsigelse mellem fællesskabsfinansieringen af projekter vedrørende produktion af energi fra vedvarende energikilder og de fællesskabsbestemmelser, der kun tillader sådanne projekter, såfremt de ikke er til skade for naturbeskyttelsen.